GROOTFM 90.5 | Podcast , ±10 min episodes every 1 week, 2 days	|
#JouMenseMyMense - 19 Maart 2019 - Giovanni Hendriks
Op die 25ste Februarie het Giovanni Hendriks die middag by die huis gekom en vir sy ma gesê daar is ‘n krapperigheid in sy keel. Later die aand kon hy nie meer praat of sluk nie. Giovanni het 8 jaar gelede aan Guillain-Barré-sindroom gely en was bang die siekte het teruggekom. Destyds was hy vir 11 dae in die hospitaal, maar het volkome herstel. Sy ouers het hom na Pretoria-Wes hospitaal geneem. Die dokters het gesê dis moontlik net ‘n sterk griep en het hom huis toe gestuur met pynmedikasie. Teen die volgende oggend was Giovanni heeltemal verlam. Hy kon net sy ooglede beweeg. Sy ouers het ‘n ambulans ontbied wat hom eers Pretoria-Wes hospitaal toe geneem, maar later die dag is hy oorgeplaas na Kalafong waar hy nou al 22 dae in die hoësorgeenheid gekoppel aan ‘n suurstofmasjien lê. Na soveel toetse en selfs nuwe medikasie, weet die dokters steeds nie wat fout is met hom nie.
Ons het by Giovanni se ouers, Giani en Elize by hulle huis in Danville gaan kuier voor die dag se eerste besoektyd om 11 uur. Giani se foon bly besig. “Daar is soveel mense wat saam met ons bid. Die een dogter (18) stuur haar gebede as stemboodskappe. Daar was ook ‘n video van die matrieks wat op die sementblad van die skool kniel om saam vir hom te bid en ‘n ander vriend wat van Giovanni gedroom het en hom toe opspoor na soveel jare. Ons kan sien hoe die Here hierdie gebruik. Maar Sy tyd is nie ons tyd nie.” Elize vertel van haar hegte band met haar seun en hoe hy met sy oë kommunikeer. Oë wat soms net ‘n traan aan die kant laat uitrol. Giovanni het seer.
Die gesin het nie ‘n mediesefonds nie en probeer oor die weg kom met een voertuig wat ook nog in hierdie tyd gestamp is. Elize ry deur die stad met 2 busse en ‘n taxi om betyds te kan wees vir besoektyd. Giani is ‘n loodgieter, maar kon nog nie een dag werk van die 25ste Februarie af nie.
Berlise Louwrens gesels met Jennifer
Onderhoud met Berlise Louwrens: CLF se eie gratis pamflet bediening
Dit is amper CLF se bestaansreg aangesien die organisasie 61 jaar gelede gestig is deur sendelinge om die Boodskap van die Bybel na almal te neem, in hulle eie taal.
Ons het pamflette in verskeie kategoriee wat onder andere aktuele maatskaplike kwessies aanspreek bv. mishandeling, selfdood, depressie, boelie gedrag, mensehandel en nog vele meer.
#JouMenseMyMense saam met SPAR – 12 Maart – Huis Gideon
Huis Gideon se hoofdoel is die skep van ‘n liefdevolle en veilige omgewing waar getraumatiseerde kinders wat slagoffers van erge mishandeling en verwaarlosing was, geborgenheid en stabiliteit kan vind en sodoende weer kan leer om te vertrou. Die 6 kinders wat hier woon, het almal ouers, maar is weens hulle haglike omstandighede verwyder. Een van die 10-jarige dogtertjies was al in 4 verskillende kinderhuise, maar die een na die ander huis het toegemaak en elke keer moet sy weer van vooraf begin…
Die span van Huis Gideon en huisma, René Odendaal, probeer ‘n huis skep wat so na as moontlik aan ‘n normale gesin funksioneer, ten volle geïntigreer in hulle gemeenskap - hulle gaan skool toe en kerk toe, doen huiswerk en speel sport, leer belangrike lewensvaardighede, maar ook hoe om net weer kind te wees en hoe om ‘n lewe van sin en betekenis te leef.
“Ons ontwikkel leiers wat doelwitte stel en vorentoe kyk,” sê sielkundige Tia Gruenenfelder, wat op die diereksie van Huis Gideon dien. “
En ook as huisgesin kyk, dink, beplan en werk hulle saam vorentoe ten opsigte van die behoeftes in die huis. Hulle ontvang ‘n minimale subsidie van die staat en skenkings en donasies van kerke en ander organisasies, maar soos gereelde donateurs self begin sente draai en bydraes verminder, moet hulle nog verder sny en nog meer planne maak. Hulle is glad nie bang vir moue oprol en harde werk nie – of dit nou die mooimaak van die tuin is of die fondsinsamelings wat hulle al laas jaar begin het toe hulle besef hulle voertuig is nie meer so betroubaar nie. Hulle is nog nie by daardie doelwit wat nodig is vir die voertuig nie en wil ook nie sien dat water en ligte rekeninge daardie neseiertjie wegvreet nie.
Dankie aan ons vriende van SPAR vir die skenking van ‘n duisend rand se kruideniersware en vir ‘n anonieme borg se R5000 bydrae om die tekort van hierdie maand se uitgawes te dek!
René sê: “Ek hoop om die kinders eendag hier uit te stuur as warriors, niks hoef hulle terug te hou nie.
#JouMenseMyMense - 5 Maart 2019 - David Modiba, die afrigter
GROOTfm 90.5 is die afgelope jaar betrokke by David Modiba se Atletiekklub in Olievenhoutbosch. Dit het begin by 9-jarige Annerike Heyneke wat tydens een van die landloopwedlope gesien het dat van die atlete nie tekkies het nie en tussen items die gehawende sportklere uitruil. Sy het begin tekkies insamel en het later gehelp met van inskrywingsfooie tot kospakkies vir wedlope. Met ons “Blikkies en Baadjies” projek kon ons in 2018 vir elkeen van die 65 atlete ‘n splinternuwe baadjie gee en ons vriende van SPAR het cool bags met kos geskenk toe 27 van David se atlete aan die Interprovinsiale byeenkoms gaan deelneem het.
David het 16 jaar gelede sy Modiba Olieven Atletiekklub gestig om kinders uit moeilike en bitter arm omstandighede as heel mense te help ontwikkel. Hy wil kinders van die straat af kry en weg van slegte invloede, want as hulle by iets positief betrokke is, is daar vir hulle ‘n beter more en kan hulle trots wees op hulleself en dit wat hulle bereik in hulle lewe.
Terwyl ons by hom kuier blaai hy deur ‘n pak foto’s van verskillende wedlope en hoogtepunte oor die jare soos toe ‘n groep van sy atlete vir die eerste keer by die see was! Sy seun Thomas (18) haal ‘n rugsak vol medaljes uit, elkeen het ‘n storie. En jy hoor die drome van wat nog gaan kom. David self gaan volgende jaar sy sesde Comrades Marathon aanpak om sy atlete deur sy voorbeeld te inspireer.
Deurbrake het begin kom in 2014 toe 6 van sy atlete beurse gekry het by TUKS se High Performance Centre. Altesaam 12 van sy atlete het al hierdie kans gekry en daar is selfs 2 van sy atlete wat op die oomblik by Monroe College in Amerika studeer. Hulle presteer dus nie net op die sportveld nie! Lilhle is een van David se atlete wat aan die einde van 2018 6 onderskeidings behaal het en nou met ‘n beurs medies studeer aan Wits.
David is elke middag op sy pos om die 86 atlete, waarvan 4 gestremd is en baie van hulle van ver af kom, af te rig. en nog nooit ‘n sent vergoeding vir sy afrigting
HOOPstoot vir Flippie op GoeieNuusVrydag
#GoeieNuusVrydag - Flippie se oogoperasie
Flippie en Cornelia se storie en die dringende oogoperasie wat nodig is, het soveel harte aangeraak dat verskillende mense na ons #JouMenseMyMense projek een vir een 'n bydrae wou maak... Mense van sover as Mosselbaai en iemand wat self op R50 'n dag leef wou almal help om die laaste R26 348 wat nodig was na die aanvanklike R100 000 doelwit, bymekaar te kry. Teen die 1ste Maart, 13:30 was R15 750 reeds inbetaal - en ons sê baie, baie dankie aan elkeen van julle - en net voor 4pm het Marlo Boonzaaier en Engela Wissing van Vision Properties by ons in die ateljee kom gekuier met die goeie nuus dat hulle die balans (en so bietjie ekstra!) sal betaal! Selfs daarna het nog van ons luisteraars ingebel om te sê hulle wil ook deel wees van hierdie #HOOPstoot! Dankie, Vision Properties, dat julle die geskenk van "visie" vir Flippie help moontlik maak vir sy verjaarsdag op die 15de Maart!
#JouMenseMyMense saam met SPAR
Flippie se oogoperasie
54 jarige Flippie Maré en sy vrou, Cornelia woon in Mountain View, Pretoria. Beide is werkloos en kry net die maandelikse R1700 SASSA ongeskiktheidstoelaag. Cornelia was in ‘n motorongeluk. Haar brein is besig om te verkalk en sy kry epileptiese aanvalle. Sy het ‘n vergrote hart en is in en uit die hospitaal. “Maar Flippie het my so nodig,” gesels sy terwyl ons span van GROOTfm 90.5 by hulle kuier.
Flippie is gesiggestremd. Hy het ‘n glas linkeroog en toe ons in einde laas jaar met vriende en familie soos Daleen Dew en Wilma van der Merwe begin gesels het, het Flippie se regteroog nog tussen 10 en 12% sig gehad. Dit het intussen drasties verswak en Flippie het nou slegs 6% sig in sy regteroog. Daleen en Wilma ken nie mekaar nie, maar het elkeen afsonderlik vir ons briefies gestuur. Hulle probeer verduidelik dat iets agter Flippie se oog losgeraak het na hy sy kop baie hard gestamp het. Die oog se lens is los en as gevolg daarvan skuif of beweeg die pupil rond. Die jellie in Flippie se oog lek ook uit.
As Flippie en Cornelia dokter toe moet gaan, stap hulle maklik 3 ure lank aan die 16km heen en weer om by Steve Biko Hospitaal uit te kom. Die busdiens is net te duur. Flippie moet dringend vir ‘n oogoperasie gaan. As die lens sou afkom, sal hy sy regteroog ook verloor. Steve Biko het vir Flippie gesê hulle kan niks vir hom doen nie. Die Ooginstituut waar hy al die jare gegaan het kan net katarakoperasies gratis doen. Die operasie wat hy nodig het, kos R100 000.
#JouMenseMyMense – 19 Februarie 2019 – Ons verras Naomi vir haar 21ste verjaarsdag!
Naomi, Ruben en Zoey se ma is 4 jaar gelede, op 4 Februarie 2015 oorlede aan ‘n beroerte. Die drie kinders is toe in pleegsorg geplaas waar hulle vir die laaste 4 jaar gebly het. Naomi was maar 16 jaar oud en alhoewel sy self baie swaar gekry het, het sy dadelik die rol van ma en versorger ingeneem met ‘n jonger boetie en sussie wat opkyk na haar vir raad en antwoorde wat sy nie altyd het nie…
“Naomi is ‘n baie sagte mens, met ‘n goeie hart en sy wil altyd almal help waar sy kan. Haar passie is om mense te help om God te leer ken.”
Dit was die woorde van Petrus van Wyngaardt, ‘n familievriend van Naomi se oom, Phillip Olivier wat vir ons ‘n briefie gestuur het. Petrus is blind en was jare lank ‘n berader by CRC. Toe hy in Januarie met Naomi by haar oom se huis gesels, het hy besef dat sy hulp nodig het.
“Ek vra nie dat julle vir Naomi geskenke moet gee nie. Maak net haar 21ste verjaarsdag vir haar spesiaal. Dit maak eintlik nie saak wat julle vir haar doen nie - glo my sy sal dit opreg wardeer.”
#JouMensEMyMense- Opleiding vir Juffrouens in Plastic City
Met die tot standkoming van Plastic City/Plastic View of Woodlane Villiage op die 8 hektaar stuk grond agter Moreleta Gemeente in 2009, was daar 3000 geregistreerde inwoners en 865 shacks. Maar terwyl hofsake oor wat om met hierdie mense te doen 10 jaar later steeds voortsleep, het die getal inwoners tot 7000 gegroei. Daar is slegs 4 water tenks en 1 toilet vir elkeen van die 33 “strate” – 212 mense per toilet.
Sanet Fagan van SA Cares for Life het met haar eerste besoek aan Plastic City by die mense in hulle plastiekhuisies gaan sit om te hoor wat die grootste behoefte is. “Veiligheid vir ons vrouens en kinders en ‘n skool” was hulle baie basiese versoek.
Die kinders het nie gekies om in hierdie haglike omstandighede tussen berge rommel en vuil rioolwater, groot te word nie. Dis by hulle wat ons lê en daarom het GROOTfm 90.5 en van ons vriende en vennote die afgelope jaar begin BOU aan ‘n container skool (voorskoolse ontwikkelingsentrum) vir Plastic City. Ons BOU verder op die bydraes van soveel ander mense voor ons en ons BOU al is die planne nog nie perfek uitgewerk nie, maar ons moes BEGIN voor nog 10 jaar se heen-en-weer gesprekke verby gaan. SPAR was daar toe ons laas jaar die containers begin verf het en vandag is hulle weer hier as nog ‘n deel van ons droom BEGIN…
Ons kuier vanoggend by Moreleta Gemeente waar die 20 juffrouens wat uit die gemeenskap identifiseer is, met hulle opleiding begin. Geakkrediteerde opleiding in samewerking met Judea Hope wat reeds die afgelope 20 jaar kerke in die kenmerklike blou en wit tente plant en dan skooltjies in daardie gemeenskappe begin.
As jy die eerste keer in Plastic City kom wil jy amper net vlug, om net eers ‘n vatplek te kan kry van waar om te BEGIN. Ons het die kinders gekies as ‘n BEGINpunt en al voel ons betrokkenheid en ons werk van die afgelope jaar, hoe gering en min, is dit deel van ‘n oplossing en dis baie meer werd as die sit en wag om te kyk of die “probleem” nie maar vanself wil weggaan nie
Maretha Maartens - Sara
PC Pretorius, jeug leraar by Moreleta Park gemeente
Heino Kuhn gesels met Jennifer
Heino het sy getuienis kom deel van waar sy wandel met die Here begin het. Hoe dit is om as sportsman jou verhouding met die Here te bou terwyl jy heeltyd met toer is. Hy het twee spesifieke stories gedeel waar die Here deur gebed hom kom genees het.
#JouMenseMyMense saam met SPAR - #16days by Lyttleton Polisiestasie
Die wêreldwye 16dae van aktivisme teen geweld, teen eintlik maar alle en enige mense, is jaarliks tussen 25 November en 10 Desember. Dis in hierdie tyd wat ons vanoggend by die polisiemanne en -vroue van Lyttleton Polisiestasie gaan kuier het. Hulle kry soveel keer eerstehands te doen met presies dit waarteen ons opstaan. En hulle raak ook moedeloos omdat daar so baie slagoffers is en die persone wat moet help en die hulpmiddele soos plekke van veiligheid, is te min. Hulle waarneming van hoe die hoeveelheid aanmeldings van slagoffers toeneem tydens die 16 dae teenoor die res van die jaar, sê iets van ‘n veldtog wat help om die stilte te breek…
Adjudant offisier, Coenie de Beer wat betrokke is by gemeenskapmisdaadvoorkoming en sy span het besluit om met ‘n gebaar van liefde en omgee ‘n stukkie sagtheid te bring teen die hardheid en gebrokenheid van ons gemeenskap waarmee hulle dag tot dag gekonfronteer word. Hulle het met groot moeite en spesiale detail bederfpakkies vir die kinders van Ki-deo opgemaak waarvoor ons vriende van SPAR ‘n duisend rand se toiletware bygedrae het. Hierdie kinders kom almal uit haglike omstandighede. Die huisouers, Hein en Theresa Geldenhuys wou juis wegbreek van die tipiese stelsel waar kinders soos ‘n “probleem” heen en weer rondgeskuif word en het toe 13 jaar gelede saam met hulle eie drie kinders in ‘n huis ingetrek. Binne twee weke was daar 11 kinders wat vir die eerste keer ‘n stabiele, liefdevolle huis en ‘n gesin om aan te behoort, leer ken het.
19 Mar #SlatDiePad Daniel Baron
6 Mar #GROOTtrauma 06 Maart 2019 - Die belangrikheid van inenting
13 Mar #GROOTtrauma 13 Maart 2019 Melanoom kanker
14 Mar #SKOOLMETDIEBESTEGEES 2019 Hoërskool Centurion
15 Feb Noord-Sotho/Sepedi LES 2
5 Mar #SlatDiePad Eckhard Binding
11 Mar Multikulturele koormusiek en veeltalige kuns #Naledi #Kunstekalender
7 Mar Corlea gesels op #SlatDiePad oor daai foto
1 Mar Noord-Sotho/Sepedi LES 4
15 Mar Wat was jou gunsteling speeding?